b"\n_START_ARTICLE_\nRevoluci\xc3\xb3\n_START_PARAGRAPH_\nUna revoluci\xc3\xb3 \xc3\xa9s una transformaci\xc3\xb3 profunda i r\xc3\xa0pida de l'estructura social, econ\xc3\xb2mica i pol\xc3\xadtica d'una societat, que alguns cops comporta l'\xc3\xbas de la viol\xc3\xa8ncia, per\xc3\xb2 no necess\xc3\xa0riament._NEWLINE_Els canvis revolucionaris, a m\xc3\xa9s de radicals i d'aportar conseq\xc3\xbc\xc3\xa8ncies transcendentals, han de percebre's com a ruptura sobtada de l'ordre establert. Si no \xc3\xa9s aix\xc3\xad, s'hauria de parlar millor d'una evoluci\xc3\xb3, d'una transici\xc3\xb3 o d'una crisi. Si el que hi falta \xc3\xa9s el car\xc3\xa0cter transcendental, s'hauria de parlar m\xc3\xa9s aviat d'una revolta. _NEWLINE_Les revolucions s\xc3\xb3n conseq\xc3\xbc\xc3\xa8ncia de processos hist\xc3\xb2rics i de construccions col\xc2\xb7lectives. Perqu\xc3\xa8 una revoluci\xc3\xb3 sigui possible cal que hi hagi una nova uni\xc3\xb3 d'interessos fent front a uns altres interessos. En efecte, una revoluci\xc3\xb3 pr\xc3\xb2piament dita \xc3\xa9s obra de grans masses: es produeix quan una majoria de la societat, o una minoria molt nombrosa i representativa, arriba a la convicci\xc3\xb3 que l'statu quo \xc3\xa9s injust, il\xc2\xb7leg\xc3\xadtim i insuportable, fins al punt que resulta imprescindible d'enfrontar-s'hi radicalment amb voluntat de destruir-lo per a bastir quelcom de nou, malgrat les incerteses que aix\xc3\xb2 obre.\n_START_SECTION_\nSentit figurat\n_START_PARAGRAPH_\nEn sentit figurat, tamb\xc3\xa9 s'anomenen revolucions certs canvis r\xc3\xa0pids i profunds de base teconol\xc3\xb2gica: revoluci\xc3\xb3 industrial, revoluci\xc3\xb3 telem\xc3\xa0tica, revoluci\xc3\xb3 cient\xc3\xadfico-t\xc3\xa8cnica...\n_START_SECTION_\nOrigen del terme\n_START_PARAGRAPH_\nEn l'accepci\xc3\xb3 actual, el terme revoluci\xc3\xb3 \xc3\xa9s una aportaci\xc3\xb3 catalana a la terminologia pol\xc3\xadtica universal: s'encuny\xc3\xa0 en catal\xc3\xa0 en el segle XV, tot responent a una met\xc3\xa0fora en qu\xc3\xa8 es compara un canvi profund i sobtat amb les revolucions dels astres. El primer \xc3\xbas del terme es documenta en catal\xc3\xa0 el 1473 en refer\xc3\xa8ncia a la guerra civil entre la Generalitat i Joan II; posteriorment s'aplica, coet\xc3\xa0niament, a les Germanies, per exemple. Potser \xc3\xa9s d'ac\xc3\xad que el terme, en la nova accepci\xc3\xb3, pass\xc3\xa0 a l'itali\xc3\xa0 (historiografia italiana del segle XVII), i d'ac\xc3\xad arreu."